‘Stoute’ seun ná ‘n week gevindYamato Tanooka. ŉ Sewejarige seun is Vrydag gevind nadat sy ouers hom ŉ week gelede in ŉ woud gelos het omdat hy glo stout was. Die seun, Yamato Tanooka van die Japannese eiland Hokkaido, is op 28 Mei deur sy pa as vermis aangemeld. CNN berig die pa het aanvanklik aan owerhede gesê die seun het weggeraak toe hy saam met die familie wildegroente in die woud gaan pluk het. Sy ouers het egter later erken dat hulle hom aan die kant van ŉ bergpad in die Nanae-woud, ŉ habitat vir wilde bere, gelos het omdat die seun stout was. Dit was glo sy straf omdat hy klippe na verbygaande voertuie en mense gegooi het. Hulle het ŉ paar minute later teruggekeer na die plek waar hy gelos is, maar Yamato was skoonveld. Sowat 200 mense in soek-en-reddingspanne het ses dae lank tevergeefs in die digte woud na hom gesoek. Die soektog is Donderdag afgeskaal. Yamato is uiteindelik Vrydag toevallig deur soldate van Japan se selfverdedigingsmagte in ŉ klein gebou op die perseel van die weermag se Komagata-oefeningsveld gevind toe die soldate gereed gemaak het vir oefening. Dit is sowat 6 km van waar hy alleen gelaat is. Hy het glo dieselfde dag dat hy vermis geraak het, die gebou bereik en sedertdien daarin geskuil. Die seun is in ŉ goeie toestand en word in ŉ hospitaal behandel vir ligte dehidrasie en wanvoeding. Bron: CNN